Gömöri György

*Történelmi sört nyitok*

Meghívom magamat egy történelmi sörre:

„1664!” véletlen műve, de nekem a sörnél

fontosabb az évszám, mert Szentgotthárdot jelenti.

Egy csatát, amihöz Lipót császárnak alig volt köze,

annál több a gyors francia lovasságnak,

amelyik a megáradt folyóba kergette

a rémült törököt. Párizsban ugyanakkor

színre került a „Tartuffe” című vígjáték.

Furcsa egy szinkronitás, amiről Lipót

semmit se tud, de mi, kései unokák

értelmezzük: a császár nagyon fél

a töröktől, rossz tanácsadóira hallgat,

előnytelen békét köt, elmarad

a Deus ex Machina. Elkeserednek ettől

és felzúdulnak a magyar urak:

mindhiába. Nádasdyt, Frangepánt

hóhérbárd sújtja és még jó húsz évig

a töröké marad szép Magyarország

*Szót visz a kormány*

Kiüresített, értelmük-vesztett szavak.

(A kenyér ára közben elszaladt).

Sötét iráni drónok keringenek

Tönkre bombázott városok felett.